Flere kæder får automater To liter mælk, et hvidkål og en pakke. For fremtiden kan du hente din pakke fra Post Danmark i den lokale brugs. I 300 butikker vil man fra oktober kunne hente pakken, når man alligevel er ude for at handle ind. Det er Coop og Post Danmark, der nu går sammen om pakker i butikken. Og Anders Mittag, salgsdirektør i Post Danmark, siger, at det er "et fantastisk match" for Post Danmark. - Vi ser store perspektiver i samarbejdet. Aftalen styrker vores position på pakkemarkedet som den distributør med flest udleveringssteder og de mest fleksible tilbud til kunderne, siger Anders Mittag om aftalen. Når automaterne er sat op, vil danskerne kunne hente og sende pakker i butikkernes ofte lange åbningstider. - Det vil gøre det nemmere for vores kunder. Vi vil gerne være det lokale samlingspunkt, og derfor er vi glade for at tilbyde denne ekstra service, siger kædedirektør Michael Løve, SuperBrugsen og Coop. Pakkeautomaterne sættes op i Coops butikker i kæderne Kvickly, SuperBrugsen, Dagli'Brugsen, Fakta og Irma. Post Danmark har i forvejen 170 udendørs pakkeautomater. /ritzau/

Referat:
Landets brugser får automat til pakkeposten. Coop og Post Danmark sætter 300 automater op til pakkerne.